กระทรวงมหาดไทยและหน่วยงานภาคี เตรียมแถลงผลการดำเนินงานขับเคลื่อนการพัฒนาประเทศตาม “โครงการไทยนิยม ยั่งยืน”
กระทรวงมหาดไทยและหน่วยงานภาคี เตรียมแถลงผลการดำเนินงานขับเคลื่อนการพัฒนาประเทศตาม “โครงการไทยนิยม ยั่งยืน” ภายใต้แนวคิด “ไทยนิยม ยั่งยืน สร้างรอยยิ้ม เพิ่มความสุขให้คนไทย” ในวันนี้ 22 พฤศจิกายน
  
นายบุญธรรม เลิศสุขีเกษม รองปลัดกระทรวงมหาดไทย ในฐานะผู้ช่วยเลขานุการคณะกรรมการอำนวยการขับเคลื่อนการพัฒนาประเทศตามโครงการไทยนิยม ยั่งยืน เปิดเผยว่า ตามที่ พลเอก ประยุทธ์ จันทร์โอชา นายกรัฐมนตรี มอบหมายให้กระทรวงมหาดไทย บูรณาการการทำงานร่วมกันกับทุกกระทรวงและหน่วยงานในพื้นที่ทุกระดับ เพื่อแก้ไขปัญหาด้านเศรษฐกิจ สังคมและความมั่นคง โดยมุ่งเน้นการมีส่วนร่วมของประชาชน เสริมสร้างเศรษฐกิจฐานรากให้เข้มแข็ง ทำให้เกิดการสร้างงาน สร้างอาชีพ สร้างรายได้ ลดความเหลื่อมล้ำและพัฒนาคุณภาพชีวิตให้กับพี่น้องประชาชนทั่วประเทศ 
โดยขณะนี้ การดำเนินการประสบผลสำเร็จ เกิดประโยชน์กับประชาชนอย่างต่อเนื่อง กระทรวงมหาดไทย จึงเตรียมจัดแถลงผลการการขับเคลื่อนการพัฒนาประเทศตามโครงการไทยนิยม ยั่งยืน ภายใต้แนวคิด “ไทยนิยม ยั่งยืน สร้างรอยยิ้ม เพิ่มความสุขให้คนไทย” ในวันนี้ 22 พฤศจิกายน 2561 เวลา 14.00 น. เป็นต้นไป ณ ห้องมัฆวานรังสรรค์ สโมสรทหารบก ถนนวิภาวดีรังสิต กรุงเทพมหานคร โดยมีพลเอก อนุพงษ์ เผ่าจินดา รัฐมนตรีว่าการกระทรวงมหาดไทย เป็นประธานแถลงผลการดำเนินงาน พร้อมด้วยนายกฤษฎา บุญราช รัฐมนตรีว่าการกระทรวงเกษตรและสหกรณ์ นายสุวพันธ์ ตันยุวรรธนะ รัฐมนตรีประจำสำนักนายกรัฐมนตรี นายลวรณ แสงสนิท ผู้อำนวยการสำนักงานเศรษฐกิจการคลัง ร้อยตำรวจโท อาทิตย์ บุญญะโสภัต อธิบดีกรมการปกครอง และนายนิสิต จันทร์สมวงศ์ อธิบดีกรมการพัฒนาชุมชน ร่วมการแถลงด้วย

กระทรวงมหาดไทย ขอเชิญประชาชนทั่วประเทศ ติดตามรับชมการถ่ายทอดสดการแถลงผลการดำเนินงานขับเคลื่อนการพัฒนาประเทศตามโครงการไทยนิยม ยั่งยืน ภายใต้แนวคิด “ไทยนิยม ยั่งยืน สร้างรอยยิ้ม เพิ่มความสุขให้คนไทย” ในวันนี้ 22 พฤศจิกายน 2561 ตั้งแต่เวลา 15.00 น. เป็นต้นไป ทางสถานีวิทยุกระจายเสียงแห่งประเทศไทย (สวท.) เครือข่ายทั่วประเทศ และรับชมการถ่ายทอดผ่าน FACEBOOK FANPAGE กระทรวงมหาดไทย PR